桃花石枕歌送安吉康丞
作者：皎然
朝代：唐

paragraphs: 君吏桃州尚奇跡，桃州採得桃花石。
爛疑朝日照已舒，含似春風吹未坼。
珪璋特達世所珍，吾知此物亦其倫。
應羨花開不凋悴，應嘉玉片無緇磷。
立性堅剛平若砥，君子偏將交道比。
何人亦秉堅剛姿，吾見君心得如此。
君心所好我獨知，別多見少長相思。
從來賞翫安左右，萬里提攜君莫辭。